ধর্ষণ মামলায় নিম্ন আদালতের ভূমিকা নিয়ে ক্ষুব্ধ সুপ্রিম কোর্ট

নয়াদিল্লি: ২০২১ সালের ভোট পরবর্তী হিংসার সময় হওয়া ধর্ষণ মামলায় (Rape Cases) নিম্ন আদালতের ভূমিকায় কড়া প্রশ্ন তুলল সুপ্রিম কোর্ট (Supreme Court)। ধর্ষিতার নিয়মমাফিক পরীক্ষা এখনও সম্পন্ন না করায় আদালতের ক্ষোভ, অভিযুক্তকে পরোক্ষে প্রমাণ লোপাটে সাহায্য করছে নিম্ন আদালত (Lower Court)।

এক বছর আগে অভিযুক্ত জামিন পেলেও এখনও কেন ধর্ষিতার যথাযথ পরীক্ষা হল না, সেই প্রশ্ন তুলেছে শীর্ষ আদালত। সংশ্লিষ্ট নিম্ন আদালত ও সরকারি আইনজীবীর কাছ থেকে ব্যাখ্যা তলব করা হয়েছে।

আরও পড়ুন: বুধে সীমান্ত পরিদর্শন, আজ দিল্লি পাড়ি দিচ্ছেন রাজ্যপাল! কোন কাজে?

সিবিআই জানিয়েছে, নিম্ন আদালতে সাক্ষ্য গ্রহণ চলছে, ধর্ষিতার আংশিক বয়ানও নথিভুক্ত হয়েছে। তবে পরবর্তী সাক্ষ্য গ্রহণ নির্ধারিত হয়েছে ডিসেম্বরে। এতে ক্ষোভ প্রকাশ করে সুপ্রিম কোর্টের মন্তব্য, চার মাসের জন্য শুনানি মুলতবি রাখা অযৌক্তিক। এতে অভিযুক্ত প্রভাব বিস্তারের সুযোগ পেতে পারে, যা অত্যন্ত উদ্বেগজনক।

নিম্ন আদালতের কাছ থেকে রেজিস্ট্রি রিপোর্ট তলব করেছে সুপ্রিম কোর্ট। কতজন সাক্ষীর বয়ান নেওয়া হয়েছে, তার বিস্তারিতও জমা দিতে হবে। পাশাপাশি,সিবিআই দাবি করেছে, অভিযুক্তের অতীতের ছয়টি অপরাধের তথ্য হাইকোর্ট গুরুত্ব দেয়নি।